Dsɨ₂juɨ₅ jme₁jnia₃ táng₃ jaun₂, ca₂ŋɨꞌ₂ juɨg₅₄ jme₂dsa₂ quianꞌ₅₄ dsɨ₂guiꞌ₅₄ canꞌ₅₄, quianꞌ₅₄ ca₂le₃jɨ́n₃ të₅juáꞌ₅, ca₂le₃jɨ́n₃ guë́₄ i₂lɨ́n₅ dsɨ₂tan₅₄ quián₅ guáꞌ₅ në́₃. Qui₂ca₂ŋɨ́iꞌ₃ rɨinꞌ₅₄ ca₂jmo₃ caun₂ jág₁. Ca₂ꞌnéiꞌ₂ Jesús tioinꞌ₅₄, jaun₂ ca₂i₁jiog₃ ne₄ Pilato.
Jaun₂ ca₂ŋag₃ Pilato: ―¿Dsónꞌ₂ lɨ́ngꞌ₅ Rag₅₄ quián₅ dsa₂ judíos? Jaun₂ ca₂ŋag₃ Jesús: ―Le₂në₅ bá₄, juɨ₁liaꞌ₂ juáꞌ₂ ꞌne₂ në₅.
Jaun₂ caun₂ qui₂ca₂ꞌnag₃ guë́₄ juɨg₅₄ jme₂dsa₂ ꞌlióng₂ ne₅₄ dso₄ ca₂bóinꞌ₂ Jesús.
Jaun₂ conꞌ₂ siáꞌ₂ táng₃ ca₂ŋag₃ Pilato ca₂ŋɨ́iꞌ₃ Jesús, ca₂juáꞌ₂: ―¿Tsa₁ a₂ŋagꞌ₅₄? Në₅ bá₄ nagꞌ₂ ꞌŋiagꞌ₂ ꞌlióng₂ dso₄ a₂bógꞌ₂ dsa₂.
La₁ tsá₃ ma₃ꞌe₂ ca₂ŋag₃ Jesús ꞌi₁caun₂. Jaun₂ jë́₃ ca₂i₃góꞌ₃ dsɨ́₅ Pilato.
Jmɨg₄ jaun₂ jme₁chíꞌ₄ tag₄ a₂lióin₂ ca₂le₃jë́₃ ŋi₂ jan₂ dsa₂ i₂ꞌen₅₄ néꞌ₃ ꞌmá₃, jme₁të₅ Jmɨg₄ Të₂ꞌɨn₅₄*, ꞌein₂ ca₂ꞌɨn₃ dsa₂ juɨg₂ i₂lión₂.
Jaun₂ jme₁ꞌen₅₄ néꞌ₃ ꞌmá₃ jan₂ dsa₂ i₂chen₂ Barrabás, quianꞌ₅₄ dsa₂ i₂ma₂ca₂jme₃dsian₅ dsa₂ jme₁ca₂nau₂ ꞌnei₂.
Jaun₂ ca₂mɨ₃ dsa₂ juɨg₂ ca₂tsɨ́ꞌ₃ Pilato a₂jmo₃ conꞌ₂ lë́₅ tag₄ chíꞌ₅.
Jaun₂ ca₂ŋag₃ Pilato ca₂tsɨ́ꞌ₃ dsa₂ juɨg₂: ―¿ꞌNiogꞌ₂ ꞌniaꞌ₂ lon₄ jniá₂ Rag₅₄ quián₅ dsa₂ judíos?
Ia₁ ca₂rë₃líꞌ₄ bá₄ Pilato ꞌŋiog₅ a₂ꞌiog₅₄ uɨg₅ dsɨ́₅ bá₄ juɨg₅₄ jme₂dsa₂ ca₂jɨ́inꞌ₂ Jesús ne₅₄.
La₁ juɨg₅₄ jme₂dsa₂ në́₃ ca₂toinꞌ₂ jág₁ dsa₂, jaun₂ tóinꞌ₃ co₂mɨꞌ₅₄ a₂mɨ₃ lión₂ Barrabás bá₄.
Jaun₂ ca₂ŋag₃ táng₃ Pilato ca₂tsɨ́ꞌ₃ dsa₂ juɨg₂: ―¿ꞌE₂ guëꞌ₂ ꞌniogꞌ₂ ꞌniaꞌ₂ jmo₅₄ jniá₂ quianꞌ₅₄ i₂tëꞌ₂ ꞌniaꞌ₂ rag₅₄ quiángꞌ₂?
Jaun₂ ca₂ŋag₃ dsa₂ juɨg₂ co₂mɨꞌ₅₄ tioinꞌ₅₄, ca₂juáꞌ₂: ―¡Tióin₃ cróg₄!
Jaun₂ ca₂juáꞌ₂ táng₃ Pilato: ―¿ꞌE₂ ꞌuɨg₅₄? ¿ꞌE₂ guëꞌ₂ dso₄ ma₂ꞌnáu₂? La₁ të₂le₃ i₂juɨꞌ₂ guë́₄ co₂mɨꞌ₅₄ ca₂tóinꞌ₂, ca₂juáꞌ₂: ―¡Tióin₃ cróg₄!
La₁ Pilato në́₃, ia₁jaun₂ dsɨ₃lén₂ dsa₂ tei₄, ca₂lióin₂ bá₄ Barrabás i₂mɨ₅ dsa₂ lión₂. Jme₁ma₂në₂dsí₃ Pilato ꞌéiꞌ₃ a₂bán₂ dsa₂ Jesús, jaun₂ ca₂jángꞌ₂ o₄gú₃ dsa₂ juɨg₂ jaun₂ tion₃ cróg₄.
Jaun₂ ca₂tág₃ ꞌlióg₂ Jesús të₂le₃ i₁dsi₅ ne₄ta₁, (co₂ꞌnióꞌ₄ caun₂ ja₁chei₂ Praetorio), jaun₂ ca₂ŋɨ́ꞌ₂ ꞌlióg₂ ca₂le₃jɨ́n₃ rɨinꞌ₅₄.
Jaun₂ ca₂queiꞌ₃ dsa₂ caun₂ capa ꞌuɨꞌ₃, jaun₂ ca₂jmo₃ caun₂ corona quianꞌ₅₄ chi₁uɨ́ng₃ taun₅, ca₂tóꞌ₂ mɨ₂dsi₄ Jesús.
Jaun₂ ca₂jme₃lióg₃ qui₂ca₂cuag₃ Diú₄ tioinꞌ₅₄, ca₂juáꞌ₂: ―¡Sianꞌ₃ ꞌne₂ Rag₅₄ quián₅ dsa₂ judíos!
Jaun₂ qui₂ca₂bá₂ mɨ₂dsi₄ Jesús quianꞌ₅₄ nɨ₁ꞌma₂ ta₅, qui₂ca₂ꞌŋéi₂ në́₃ tioinꞌ₅₄, qui₂ca₂chi₃jné₃ në́₃, a₂jme₂juagꞌ₂.
Jme₁ca₂lë₃ a₂lë₁co₂jmógꞌ₂ jaun₂, ca₂dsein₂₃ táng₃ Jesús tsɨ₁ꞌmɨꞌ₂ ꞌuɨꞌ₃ a₂jme₁ca₂queiꞌ₃. Jaun₂ ca₂queiꞌ₃ táng₃ nɨ₁tsɨnꞌ₅₄ a₂jme₁quiꞌ₂. Jaun₂ guë́₄ ca₂jŋiai₃ Jesús a₂dsɨ₃tion₃ cróg₄.
Jaun₂ ca₂chi₃quiáin₂ jmɨg₄ jan₂ dsa₂ i₂ꞌen₅₄ juɨ₅ jónꞌ₅ ja₁nau₂, i₂chen₂ Si₂mu₅₄ i₂chan₂ juɨg₂ Cirene, i₂lɨ́n₅ jmei₂ Alejandro quianꞌ₅₄ Rufo, a₂cán₂ ꞌéi₂ cróg₄ quióꞌ₅ Jesús.
Jaun₂ ca₂jŋia₃ dsa₂ Jesús caun₂ ja₁chei₂ Gólgota, (co₂ꞌnióꞌ₄ jein₅ jág₁ chei₂ Dsɨ₂conꞌ₂ Nɨ₁mu₅ Mɨ₂dsi₄ ꞌLag₄.)
Jaun₂ ca₂jénꞌ₃ ne₄ Jesús vino a₂rë₂cónꞌ₅ quianꞌ₅₄ mirra*, la₁ tsá₃ ca₂gue₃ ꞌéi₂.
Jaun₂ guë́₄ ca₂tion₃ cróg₄. Dsɨ₂ꞌlióg₂ guëꞌ₂ në́₃ ca₂jmo₃ dsióg₁ tsɨnꞌ₅₄ Jesús, ca₂co₃ o₁ne₄ ꞌein₂ líꞌ₂.
Conꞌ₂ hora ŋí₁ ŋi₃ të₂ o₃ꞌiog₂, ca₂tion₃ dsa₂ cróg₄.
Jaun₂ ca₂tióng₃ letra dsi₄ cróg₄ co₂ꞌnióꞌ₄ a₂juáꞌ₂ ꞌe₂ dso₄ a₂bóinꞌ₂ Jesús, a₂juáꞌ₂: “RAG₅₄ QUIÁN₅ DSA₂ JUDÍOS.”
Ján₃ bá₄ ca₂tioin₃ guë́₄ on₃ dsa₂ ꞌang₂ co₂lë₅ quiongꞌ₅₄, jan₂ të₂le₃ gu₂ ne₁, jan₂ guëꞌ₂ të₂le₃ gu₂ jen₅.
Jaun₂ ca₂le₃jɨ́n₃ dsa₂ i₂qui₂ca₂ŋɨ́₃ juɨ₅ jaun₂ qui₂ca₂jnáuꞌ₂ jág₁ uɨg₅, qui₂bí₂ dsi₅₄, ca₂juáꞌ₂: ―Ia₁, ¿on₁ ꞌne₂ i₂juáꞌ₂ a₂ꞌéngꞌ₄ guáꞌ₅ conꞌ₂ siáꞌ₂ tɨngꞌ₂ jmogꞌ₅₄ táng₃ quianꞌ₅₄ ꞌnɨ₅ jmɨg₄?
Në₃ në́₃, lion₄ ꞌŋiagꞌ₂, ja₁tongꞌ₂ në₅.
Ján₃ bá₄ le₂jaun₂ a₂lë₁qui₂co₂jmógꞌ₂ juɨg₅₄ jme₂dsa₂, quianꞌ₅₄ të₅juáꞌ₅, dsia₂₃ jág₁ qui₂tsɨ́ꞌ₅ rɨinꞌ₅₄, juáꞌ₂: ―Ca₂lióin₂ bá₄ i₂siánꞌ₂, la₁ ꞌŋiog₅ bá₄ tsá₃ lé₂ le₃lióin₃.
Juɨ₁sión₄ cróg₄ I₂rë₂ꞌɨ́n₁* quián₅ Diú₄ në₅, i₂juáꞌ₂ lɨ́n₅ Rag₅₄ quián₅ dsa₂ juɨg₂ Israel*, ia₁jaun₂ të₅₄ ne₄ jniog₄, ia₁jaun₂ le₃ꞌéin₂. Le₂jiog₅ dsa₂ i₂le₁ton₅ quianꞌ₅₄ Jesús qui₂ca₂juáꞌ₂ uɨg₅.
Jme₁ca₂të́₂ dsi₃ŋíꞌ₃, ca₂ꞌág₂ nei₂ le₂con₂ ꞌuë₃ jaun₂, ca₂liaꞌ₂ ca₂të́₂ hora ŋí₁ ꞌnɨ₅ të₂le₃ ca₂ꞌláu₂.
Hora jaun₂, ca₂ꞌŋia₂ guë́₄ Jesús jág₁, ca₂juáꞌ₂ tiá₂: ―Eloi, Eloi, ¿lama sabactani? ―co₂ꞌnióꞌ₄ a₂juáꞌ₂: Diú₄ quiáng₃, Diú₄ quiáng₃, ¿ꞌe₂ lë₃ ma₂në₂téiꞌ₃ jniá₂?.
I₂lɨn₅₄ dsa₂ i₂jme₁tión₂ cau₅ jaun₂ ca₂nág₂, jaun₂ ca₂dsia₃ jág₁ tsɨ́ꞌ₅ rɨinꞌ₅₄: ―¡Nei₂! Elías i₂jme₁ꞌë́₂ jág₁ quián₅ Diú₄ ma₂lɨ́gꞌ₂ të́ꞌ₂.
Jaun₂ në́₃ ŋó₃ jan₂ co₂chiꞌ₅₄ i₁quian₅₄ caun₂ nɨ₁jau₂ guion₅ jmɨg₂. Jaun₂ ca₂guioin₃ vino dsiꞌ₃. Jaun₂ ca₂chi₃dsí₂ neiꞌ₅₄ caun₂ nɨ₁ꞌma₂ ta₅, jaun₂ ca₂jénꞌ₃ ne₄ Jesús ia₁jaun₂ jme₁ꞌɨ́nꞌ₂. Jaun₂ juáꞌ₂: ―O₁ne₄ chi₂juaꞌ₂ jiá₃ Elías jaun₂ sió₂ quióꞌ₅.
Cónꞌ₂ bá₄ ca₂ꞌŋióg₂ guë́₄ Jesús tiá₂ lɨn₃, co₂tan₅₄ ca₂join₃.
Hora jaun₂ dé₄ dsónꞌ₂ co₂dsia₅ ca₂chen₃ ca₂të₂ gueiꞌ₅₄ ca₂të₂ ꞌuë₃ ca₂lë₃ tɨn₃ tsɨ́nꞌ₅ tsɨ₁ꞌmɨꞌ₂* pa₁ a₂jme₁ꞌei₅ dsi₂néi₂ guáꞌ₅ templo*.
Jaun₂ juɨg₅₄ ꞌlióg₂ i₂jme₁chénꞌ₄ cau₅ cróg₄, jme₁ca₂jág₃ ꞌa₂ liaꞌ₂ ca₂jon₃ Jesús, jaun₂ ca₂juáꞌ₂: ―Të₃dsónꞌ₂ bá₄ jme₁lɨ́n₄ dsa₂ në₅ Ja₁ŋiꞌ₅₄ Diú₄.
Jaun₂ bá₄ jme₁tión₂ i₂lɨn₅₄ ꞌio₅₄, jág₅ uɨ́ng₂ ján₃. Jë₄ jaun₂ jme₁chénꞌ₄ María chan₂ Magdala, quianꞌ₅₄ María chog₅₄ i₂chen₂ José, quianꞌ₅₄ i₂chen₂ Jacobo i₂lɨ́n₅ i₂meꞌ₂ guë́₄, quianꞌ₅₄ guë́₄ jan₂ i₂chen₂ Salomé.
ꞌIo₅₄ ꞌéi₂ ma₂ja₂léin₂ le₂tan₅₄ ꞌuë₃ Galilea jme₂ti₃ ne₄ Jesús. Juɨn₅ bá₄ guë́₄ ꞌio₅₄ siánꞌ₂ i₂ma₂ja₂lén₂ ꞌein₂₃ Jesús të₂ Jerusalén.
Jme₁ca₂tóꞌ₂ nei₂ jmɨg₄ jaun₂, tionꞌ₅₄ dsa₂ jmo₂₃ co₂jŋia₅₄ juɨ₁liaꞌ₂ ꞌióg₃ jmɨg₄ jŋió₅.
Jaun₂ ca₂dsióg₃ José i₂chan₂ Arimatea, i₂lɨ́n₅ jan₂ dsa₂ dsen₅₄ i₂quianꞌ₅₄ dsɨ₂tan₅₄ quián₅ guáꞌ₅. Ia₁ ꞌéi₂ ján₃ jme₁chi₁jŋia₂₃ a₂ꞌɨ́n₂ dsɨ́₅ a₂guá₂ ꞌéiꞌ₃ quióꞌ₅ Diú₄. Jaun₂ ca₂dsia₃ tiá₂ dsɨ́₅ në́₃, ŋó₃ ja₁con₂ Pilato, ca₂i₁mɨi₁₂ ꞌlag₄ Jesús.
Jaun₂ ca₂i₃góꞌ₃ dsɨ́₅ Pilato jme₁ca₂nág₂ a₂ma₂jon₅ Jesús, jaun₂ ca₂të́ꞌ₃ juɨg₅₄ ꞌlióg₂ ca₂ŋag₃ chi₂juaꞌ₂ dsónꞌ₂ ma₂join₂₃.
Jme₁ca₂rë₃ŋi₅ ca₂juáꞌ₂ ꞌlióg₂, “Dsónꞌ₂ bá₄ le₂jaun₂ ma₂ca₂lë₃”, jaun₂ ca₂jɨ́inꞌ₂ ꞌlag₄ o₄gú₃ Së́₄ ꞌéi₂.
Jaun₂ Së́₄ në́₃ ca₂i₁lia₅ ꞌmɨꞌ₂ tióg₃; quianꞌ₅₄ a₂jaun₂ ca₂lioin₃ ꞌlag₄ Jesús jme₁ca₂sió₂ cróg₄. Jaun₂ ca₂toꞌ₂ ꞌŋióꞌ₃ tau₂ ꞌŋio₅ a₂jme₁ma₂lë́₅ dsoꞌ₂ nɨ₁ꞌlau₂. Jaun₂ ca₂mói₂ ca₂mɨ́g₂ nɨ₁cang₁ ꞌɨ́₂ pa₁, ca₂jne₃ ꞌo₄ tau₂ ꞌŋio₅.
Jaun₂ María i₂chan₂ Magdala quianꞌ₅₄ María chog₅₄ José, ca₂të́₂ ne₅₄ ja₁ca₂ꞌon₃ Jesús.
Le₃ca₂gúꞌ₃ jmɨg₄ jŋió₅, jaun₂ María i₂chan₂ Magdala quianꞌ₅₄ María chog₅₄ Jacobo, quianꞌ₅₄ guë́₄ jan₂ i₂chen₂ Salomé, ca₂i₁lia₅ noꞌ₅₄ mɨ₂juɨg₂ a₂jme₁dsɨ₃tsáng₃ nɨ₁ŋɨ₁ ꞌlag₄ Jesús.
Jaun₂ le₁né₃ guë́₄ jme₁jnia₃ jmɨg₄ le₂ꞌuɨg₅₄ semana, ca₂i₃léin₂ ja₁chi₁ꞌon₅ Jesús, ca₂dsi₃léin₂ conꞌ₂ ma₂ꞌen₅ ca₂la₂ ꞌiog₂.
Jaun₂ dsia₂₃ jág₁: ―¿ꞌEin₂ jme₃ꞌo₅₄ jniog₄ mói₂ cau₅ nɨ₁cang₁ a₂chi₁jnɨ₅ ꞌo₄ tau₂ ꞌŋio₅?
La₁ jme₁ca₂jág₃ në́₃, juaꞌ₂ ma₂rë₂mu₅, cau₅ bá₄ ma₂chíꞌ₅. Ia₁ a₂jme₁pa₁ lɨn₃ bá₄ nɨ₁cang₁.
Jaun₂ ca₂i₃toinꞌ₅₄ ꞌŋióꞌ₃, jaun₂ ca₂jɨ́in₂ jan₂ dsa₂ chiꞌ₂ i₂quiꞌ₂ ꞌmɨꞌ₂ chenꞌ₅₄ tiog₂, guá₅ të₂le₃ gu₂ ne₁ ja₁i₃léin₂ jaun₂. Jaun₂ ca₂i₃góꞌ₃ dsɨ́₅ ꞌio₅₄ në́₃.
La₁ ca₂juáꞌ₂ dsa₂ ꞌéi₂: ―Tsá₃ juɨ₁dsi₂góꞌ₃ ꞌauꞌ₂ ꞌniaꞌ₂. A₂ꞌnaꞌ₂ Jesús bá₄ ꞌniaꞌ₂ i₂niogꞌ₅₄ i₂ca₂jon₃ ca₂tion₃ dsa₂ cróg₄. La₁ ma₂ca₂jeinꞌ₅₄ bá₄. Tsá₃ ꞌéi₂ chan₂ ja₁lá₃. Në₅ jag₄ ꞌniaꞌ₂ ja₁ca₂quio₅ dsa₂.
Jaun₂ o₂nóꞌ₅ ꞌniaꞌ₂ o₂cheiꞌ₅₄ chiꞌ₂ dsɨ₂guia₃-tɨ́n₂ quiáin₅, Pe₄ në́₃, a₂ma₂ꞌein₅₄ juɨ₅ ŋó₅ jŋiái₅ liaꞌ₂ conꞌ₂ guë́₄ ꞌniaꞌ₂ juɨ₅ Galilea. Ja₁jaun₂ o₁jɨinꞌ₄ ꞌniaꞌ₂ conꞌ₂ lë́₅ jág₁ quióꞌ₅ ma₂ca₂juáꞌ₂.